SKRIFTLIG FORESPØRGSEL E-1307/02

af Mihail Papayannakis (GUE/NGL) til Kommissionen

(7. maj 2002)

Om: Bygning af tanke til oplagring af brændsel ved Vasova-indsøen

Ved Vasova-indsøen i Kavala amt skal der foruden de seksten allerede eksisterende lagertanke bygges 48 nye tanke til oplagring og afsætning af brændstof. Dermed skabes en ny forureningskilde til skade for befolkningen og økosystemet, som vil belaste Kavala amt med konstante og tilbagevendende emissioner af aromatiske kulbrinter fra tankene, tømning af tankskibe samt uundgåelige olieudslip i jordbunden og havet. Den store koncentration af brændstoflagre på et begrænset område, de undersøiske olieledninger og ankerpladserne samt den deraf følgende trængsel af tankskibe i området vil forøge risikoen for uheld. Desuden vil kølingen af det planlagte 440 MW naturgas-kraftvarmeværk på grund af sin størrelse forårsage alvorlig forurening i form af varmeafgivelse til luften og havet.

Under henvisning til, at:

- det sted, hvor de nye faciliteter skal ligge (Vasova-indsøen), grænser op til et vådområde, der er beskyttet i henhold til Ramsar-konventionen, og en nationalpark i området,

- de allerede eksisterende brændstoflagertanke befinder sig tæt på en losseplads, hvor der tit udbryder brand,

- EU-direktivet Seveso II, som er gennemført i den nationale lovgivning (KYA 5697/509 artikel 12), kræver, at de ansvarlige myndigheder sørger for, at målene med hensyn til forebyggelse af større uheld og begrænsning af følgerne heraf tages i betragtning i forbindelse med fysisk planlægning,

- der er tale om en overtrædelse af Barcelona-konventionen, som Grækenland er part i, især protokollen vedrørende beskyttelsen af Middelhavet mod forurening, der stammer fra landbaserede kilder,

- der ifølge en undersøgelse foretaget af Det Tekniske Råd for det Østlige Makedonien statistisk set kan forventes små og store uheld, der er uundgåelige og irreversible,

- Kavala-bugten ifølge oplysninger fra Fiskeriinstituttet i Peramos allerede er overbelastet med miljøforurening, og at

- turismen og en række erhverv, der har direkte berøring med turismen, samt havet i området i alvorlig grad lider skade som følge af bygningen af disse lagertanke,

bedes Kommissionen oplyse, om den har taget skridt til at foretage en undersøgelse af de miljømæssige virkninger for området, om der er foretaget en risikovurdering i forbindelse med afsætning af olieprodukterne, og hvorvidt investeringsaktiviteterne i Kavala amt (et undersøisk geologisk naturgaslager på 500 Nm3 naturgas, et kraftvarmeværk med en kapacitet på mindst 75 MW, et skibsværft, en cementfabrik lige ved Vasova-indsøen m.m.) er forenelige med Fællesskabets miljøbestemmelser? Har Kommissionen mulighed for inden for rammerne af sine beføjelser at skride ind over for de ansvarlige græske myndigheder for at sikre god forvaltning af det beskyttede område?

Svar afgivet på Kommissionens vegne af Margot Wallström

(19. juni 2002)

Vasova-lagunen udgør en del af lokaliteten Nestos-deltaet og Keramoti-lagunerne, der af Grækenland er foreslået som en lokalitet af fællesskabsbetydning (kodenummer GR 1150010) i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Med henblik på at få medtaget denne lokalitet i det europæiske økologiske Natura 2000-net skal de græske myndigheder bl.a. sikre sig, at aktiviteterne i området ikke medfører forringelse af lokaliteten (artikel 6 i habitat-direktivet).

Rent bortset fra Rådets direktiv 92/43/EØF skal det bemærkes, at de forhold, det ærede medlem har gjort opmærksom på, ligeledes kan indebære en mulig overtrædelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2), som ændret ved Rådets direktiv 97/11/EF af 3. marts 1997(3), samt af Rådets direktiv 96/82/EF af 9. december 1996 om kontrol med risikoen for større uheld med farlige stoffer(4).

På grundlag af de forhold, det ærede medlem har bragt for dagen, vil Kommissionen foretage en undersøgelse med det formål at verificere, om der er tale om uforenelighed med de ovennævnte fællesskabsbestemmelser, ligesom den om nødvendigt vil træffe passende foranstaltninger til at sikre, at fællesskabsbestemmelserne på miljøområdet overholdes.

Sideløbende hermed opfordrer Kommissionen det ærede medlem til at sende den alle de oplysninger, han måtte ligge inde med, for at lette denne undersøgelse.

(1) EFT L 206 af 22.7.1992.

(2) EFT L 175 af 5.7.1985.

(3) EFT L 73 af 14.3.1997.

(4) EFT L 10 af 14.1.1997.